CELEX: 32020R1434
Language: sk
Date: 2020-10-09 00:00:00
Title: Nariadenie Komisie (EÚ) 2020/1434 z 9. októbra 2020, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 16 (Text s významom pre EHP)

12.10.2020   
               
               
                  SK
               
               
                  Úradný vestník Európskej únie
               
               
                  L 331/20
               
            
         NARIADENIE KOMISIE (EÚ) 2020/1434
         z 9. októbra 2020,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 16
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné účtovné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Pandémia COVID-19 spôsobila Únii a jej hospodárstvu bezprecedentný externý šok, čím vznikla potreba opatrení zameraných na zmiernenie nepriaznivých vplyvov na občanov a spoločnosti všade tam, kde je to možné.
                  
               
                     (3)
                  
                  
                     V záujme toho, aby sa predišlo zbytočným bankrotom a strate pracovných miest a aby sa podporila rýchla obnova hospodárstva, prijali členské štáty aj Únia opatrenia na poskytnutie finančnej pomoci spoločnostiam vrátane platobných prázdnin na základe súkromných alebo verejných platobných moratórií.
                  
               
                     (4)
                  
                  
                     Rada pre medzinárodné účtovné štandardy (IASB) uverejnila 28. mája 2020 dokument s názvom Úľavy na nájomnom v dôsledku ochorenia COVID-19 [zmena medzinárodného štandardu finančného výkazníctva (IFRS) 16 Lízingy].
                  
               
                     (5)
                  
                  
                     Touto zmenou štandardu IFRS 16 sa pre nájomcov, ktorí využívajú prázdniny na lízingové splátky, poskytujú dobrovoľné a dočasné prevádzkové uvoľnenie v dôsledku ochorenia COVID-19 bez toho, aby sa narušila relevantnosť a užitočnosť finančných informácií vykazovaných spoločnosťami. Po konzultáciách s Európskou poradnou skupinou pre finančné výkazníctvo Komisia dospela k záveru, že zmena štandardu IFRS 16 spĺňa kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (6)
                  
                  
                     Rada IASB stanovila dátum účinnosti zmien IFRS 16 na 1. jún 2020. Ustanovenia tohto nariadenia by sa preto mali uplatňovať retroaktívne s cieľom zabezpečiť právnu istotu pre dotknutých emitentov a súlad s ostatnými účtovnými štandardmi stanovenými v nariadení (ES) č. 1126/2008.
                  
               
                     (7)
                  
                  
                     S ohľadom na naliehavosť tohto prevádzkového uvoľnenia v dôsledku ochorenia COVID-19 by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (8)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Medzinárodný štandard finančného výkazníctva (IFRS) 16 Lízingy, ktorý sa nachádza v prílohe k nariadeniu (ES) č. 1126/2008, sa mení v súlade s prílohou k tomuto nariadeniu.
         
         
            Článok 2
            Čo sa týka účtovných období, ktoré sa začínajú 1. januára 2020 alebo neskôr, každá spoločnosť začne uplatňovať zmeny uvedené v článku 1 najneskôr od 1. júna 2020.
         
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
      
      
         
            PRÍLOHA
            Úľavy na nájomnom v dôsledku ochorenia COVID-19
            Zmena štandardu IFRS 16
            Zmena štandardu IFRS 16 Lízingy
            
            Dopĺňajú sa odseky 46A, 46B, 60A, C1A, C20A a C20B. Pred odsek C20A sa dopĺňa nový nadpis. Pre jednoduchosť čítania tieto odseky nie sú podčiarknuté.
            NÁJOMCA
            
               Oceňovanie
            
            
               
                  Následné oceňovanie
               
            
            
               Zmeny lízingu
            
            
                     
                        46A
                     
                     
                        Nájomca môže použiť praktické zjednodušenie a rozhodnúť sa neposudzovať, či je úľava na nájomnom, ktorá spĺňa podmienky uvedené v odseku 46B, zmenou lízingu. Nájomca, ktorý sa takto rozhodne, účtuje akúkoľvek zmenu lízingových splátok vyplývajúcu z úľavy na nájomnom rovnako, ako by účtoval zmenu pri uplatňovaní tohto štandardu, ak by táto zmena nebola zmenou lízingu.
                     
                  
                     
                        46B
                     
                     
                        Praktické zjednodušenie uvedené v odseku 46A sa uplatňuje len na úľavy na nájomnom, ku ktorým dochádza v priamom dôsledku pandémie COVID-19 a len vtedy, ak sú splnené všetky tieto podmienky:
                        
                                    a)
                                 
                                 
                                    zmena lízingových splátok vedie k revízii protihodnoty za lízing, ktorá je v podstate rovnaká alebo nižšia ako protihodnota za lízing, ktorá bezprostredne predchádza zmene;
                                 
                              
                                    b)
                                 
                                 
                                    akékoľvek zníženie lízingových splátok má vplyv len na splátky, ktoré boli pôvodne splatné k 30. júnu 2021 alebo pred týmto dátumom (úľava na nájomnom by napríklad túto podmienku spĺňala vtedy, ak sú jej výsledkom znížené lízingové splátky k 30. júnu 2021 alebo skoršiemu dátumu a zvýšené lízingové splátky po 30. júni 2021); a
                                 
                              
                                    c)
                                 
                                 
                                    nedochádza k žiadnej podstatnej zmene ostatných podmienok lízingu.
                                 
                              
                  
               Zverejňovanie
            
            
                     
                        60A
                     
                     
                        Ak nájomca uplatní praktické zjednodušenie uvedené v odseku 46A, nájomca zverejní:
                        
                                    a)
                                 
                                 
                                    že uplatnil praktické zjednodušenie na všetky úľavy na nájomnom, ktoré spĺňajú podmienky uvedené v odseku 46B alebo, ak ho neuplatnil na všetky takéto úľavy na nájomnom, informácie o povahe zmlúv, na ktoré praktické zjednodušenie uplatnil (pozri odsek 2); a
                                 
                              
                                    b)
                                 
                                 
                                    sumu vykázanú vo výsledku hospodárenia za obdobie vykazovania s cieľom zohľadniť zmeny lízingových splátok, ktoré vyplývajú z úľav na nájomnom, na ktoré nájomca uplatnil praktické zjednodušenie uvedené v odseku 46A.
                                 
                              
                  
               
                  
                     Dodatok C
                  
                  
                     Dátum nadobudnutia účinnosti a prechodné ustanovenia
                  
                  DÁTUM NADOBUDNUTIA ÚČINNOSTI
                  
                           
                              C1A
                           
                           
                              Dokumentom Úľavy na nájomnom v dôsledku ochorenia COVID-19, vydaným v máji 2020, sa doplnili odseky 46A, 46B, 60A, C20A a C20B. Nájomca túto zmenu uplatňuje na ročné obdobia vykazovania začínajúce sa 1. júna 2020 alebo po tomto dátume. Skoršie uplatňovanie je povolené, a to aj na účtovnú závierku, ktorá k 28. máju 2020 nie je schválená na zverejnenie.
                           
                        PRECHODNÉ USTANOVENIA
                  
                     Úľavy na nájomnom v dôsledku ochorenia COVID-19 pre nájomcov
                  
                  
                           
                              C20A
                           
                           
                              Nájomca uplatňuje Úľavy na nájomnom v dôsledku ochorenia COVID-19 (pozri odsek C1A) retrospektívne, pričom kumulatívny účinok prvotného uplatnenia uvedenej zmeny vykazuje ako úpravu počiatočného zostatku nerozdelených ziskov (alebo prípadne ako inú zložku vlastného imania) na začiatku toho ročného obdobia vykazovania, v ktorom nájomca po prvýkrát uplatňuje túto zmenu.
                           
                        
                           
                              C20B
                           
                           
                              V období vykazovania, v ktorom nájomca po prvýkrát uplatňuje Úľavy na nájomnom v dôsledku ochorenia COVID-19, nájomca nemusí zverejňovať informácie požadované v odseku 28 písm. f) štandardu IAS 8.